**FELHÍVÁS**

**SPORTSZAKMAI ÖSZTÖNDÍJ PÁLYÁZAT BENYÚJTÁSÁRA**

A **2024/25-ös tanév I. félévére** a Magyar Testnevelési és Sporttudományi Egyetem Tanulmányi Hivatala pályázatot ír ki sportszakmai ösztöndíj elnyerésére a nemzeti felsőoktatásról szóló 2011. évi CCIV. törvény 85/C.§ ac) alpontja, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet 10. § (4) bekezdés és az Egyetem Térítési Juttatási Szabályzatának 23.§ alapján.

**1. Jogosultak köre:**

Sportszakmai ösztöndíjra pályázat alapján jogosultak az Egyetem nappali tagozatos képzésben, alapképzésben, osztatlan képzésben, mesterképzésben, felsőoktatási szakképzésben állami ösztöndíjas képzésben résztvevő és az egyetemi közéletben kiemelkedő, a tantervi követelményeken túlmutató tevékenységet végző, aktív hallgatói jogviszonnyal rendelkező hallgatók

* **akik kiemelkedő sporttevékenységet végeztek.**

**2. Pályázat benyújtásának módja:**

**Figyelem!** A pályázatot **elektronikusan Neptun rendszeren keresztül** lehet benyújtani a kérvények menüpont alatt a Sportszakmai ösztöndíj kérvényre kattintva.

**3. Pályázat érvényessége:**

* ha a hallgató az **előírt határidőben** benyújtotta a pályázatot
* a **pályázati adatlapot hiánytalanul kitöltötte**
* **csatolta a pályázat benyújtását megelőző egy tanulmányi félév *(2023. január 1-től*)eredményeiről szóló sportági szakszövetségi igazolást,** feltüntetve a versenyeket és eredményeket
* valamint a hallgató és a pályázata **megfelel a jogszabályokban és az egyetem szabályzataiban előírt követelményeknek.**

**Ha a fentiek közül valami hiányzik, a pályázat elutasításra kerül!**

**4. A pályázatok benyújtási határideje: 2024. szeptember 18. (szerda) 23:59**

A határidő be nem tartása jogvesztő hatályú. Hiánypótlásra nincs lehetőség.

**5. Tartalmi követelmények:**

* **Kiemelkedő sporttevékenység esetén** **csatolni szükséges a pályázat benyújtását megelőző egy tanulmányi félév eredményeiről szóló sportági szakszövetségi igazolást.**
* A Pályázat elbíráláshoz csak PDF formátumú elektronikus dokumentumok kerülnek elfogadásra, tehát pl. doc, docx vagy JPEG kiterjesztésű dokumentumok NEM fogadhatók el.
* Az aláírással és pecséttel érvényesített dokumentumok csak akkor fogadhatók el, ha a hitelességet igazoló aláírás és pecsét szerepel a dokumentumon, és az elektronikus dokumentumon ez egyértelműen látszódik és olvasható. A többoldalas dokumentumok csak az összes oldal feltöltésével érvényesek.
* A nem magyar nyelvű dokumentumoknál szükséges azok mellé a saját fordítás feltöltése is.
* A feltöltött dokumentumok mérete egyenként nem haladhatja meg a 2 MB-ot.
* A dokumentumokat az elektronikus űrlap megfelelő helyeire szükséges feltölteni. Csak a megfelelő helyre feltöltött dokumentumok vehetők figyelembe a bírálás során.
* A Bizottság a feltöltött igazolások eredeti példányát bármikor bekérheti. Hamis dokumentumok feltöltése fegyelmi eljárás megindítását vonja maga után.

**6. Általános tudnivalók:**

* A pályázatnak a megfelelő referenciákat tartalmaznia kell, melyek segítségével a pályázó tevékenysége leellenőrizhető, illetve bizonyítható.
* Pályázathoz csatolt igazolásnak aláírást, pecsétet tartalmaznia kell.
* Kiemelkedő sporttevékenység elbírálásának pontrendszerét az Egyetem Térítési és Juttatási Szabályzata 27.§ (2) bekezdésének 3. pontja tartalmazza.
* Több sportágból is leadott igazolás esetén csak a legmagasabb eredmény kerül beszámításra.

**7. Adatkezelés**:

* A pályázat során megadott személyes adatok kezelésére, illetve feldolgozására a Szociális és Esélyegyenlőségi Bizottság tagjai és az általuk megbízott személyek jogosultak. Ezen adatok kizárólag a leadott pályázat bírálatához, illetve feldolgozásához kerülnek felhasználásra.
* Az a tény, hogy a hallgató közéleti ösztöndíjban részesül, valamint az ösztöndíj célja, összege nyilvánosságra hozható. E tényt a közéleti ösztöndíjra történő pályázatának benyújtásával a hallgató tudomásul veszi.

Az ösztöndíjban részesíthető hallgatók létszámát és az ösztöndíj összegét a pályázók létszáma és a keretösszeg határozza meg.

A felmerülő **kérdésekkel a benyújtási határidő előtt kell felkeresni** a Hallgatói Önkormányzat tagjait, a „K” épület I. emelet (A112) HÖK irodájában, vagy a hok.osztondij@tf.hu email címen.

2024. augusztus 11.

Magyar Testnevelési és Sporttudományi Egyetem

 Tanulmányi Hivatal